10. schôdza NR SR - 6.deň - B. popoludní
Dátum: 2016-10-21
Poslanec: Krajniak, Milan (SME RODINA)
Druh vystúpenia: Vystúpenie v rozprave

92. Vážená pani podpredsedníčka, vážené dámy a páni, v bieloruskom parlamente raz prebiehala veľmi vzrušená a zúrivá debata, kde opoziční poslanci kritizovali prezidenta Lukašenka za to, že vďaka jeho hospodárskej politike je v krajine veľmi vysoká inflácia. Rozčúlený prezident Lukašenko túto debatu najskôr nervózne počúval, potom prišiel, vzal si slovo, prišiel ku kecpultu a povedal: "Vadí vám vysoká inflácia. Dobre, tak ju zakážme zákonom! Schváľme to!" A toto presne sa mi zdá, že chcete urobiť týmto zákonom. Chcete zakázať niečo, čo sa zakázať nedá. Vy chcete zákonom zakázať Igora Matoviča. Ale to sa nedá urobiť zákonom a nedá sa to urobiť ani zákazom. Keď Igor Matovič zaparkoval auto s nápisom "Fico chráni zlodejov" vedľa parlamentu, tak ste zakázali parkovať vedľa parlamentu. A tým ste neurobili zle Igorovi Matovičovi, urobili ste tým zle zamestnancom Národnej rady, ktorí proste teraz nemôžu vedľa parlamentu rokovať, á, nemôžu vedľa parlamentu parkovať. Keď ste si nedokázali poradiť normálnym spôsobom s Igorom Matovičom v rokovacej sále, tak tu máme zákon, ktorým chcete zakázať Igora Matoviča takýmto spôsobom. Igor Matovič má transparent, zakážme ho zákonom. Mobily? Zakážme zákonom. Vadí nám niečo iné v rokovacej sále? Zakážme to zákonom. Ešte aj grafy, ešte aj tie chcete zakázať zákonom. Ale toto je spôsob a proste systém riešenia problému na úrovni Lukašenka. Takto sa to vyriešiť nedá. V skutočnosti prikladáte šašovi oveľa väčší význam a dôležitosť, než si zaslúži. Hlina tu už nie je a vy nie ste schopní zvládnuť ani jediného parlamentného šaša inak, ako zakazovať ho zákonom? Viete, ako sa má riešiť šašo? Ignorovaním. Šaša najviac deptá, ak si ho nevšímate. Šašo zúfalo túži po pozornosti. Šašo nevie zaujať svojím programom alebo nejakými víziami budúcnosti. Preto sa snaží zaujať kostýmom alebo sa snaží zaujať tým, že uráža a nadáva, ostatným. Parlamentný bard František Mikloško raz povedal takúto politickú poučku: "Keď niekto nevie zaujať inak, musí vedieť aspoň dobre uraziť." Takýchto ľudí tu máme ale viac. Prečo šašovia neustále prekračujú tie hranice toho, čo by seriózny a normálny človek neprekročil? No preto, že jednoducho chcú vzbudiť aspoň trochu pozornosti. A mnoho z nás v tomto parlamente im, bohužiaľ, neustále skáče na lep. Bol by vôbec Igor Matovič v parlamente, ak by dokázal byť premiér Fico aspoň trošku zdržanlivý a nezačal by mu prikladať dva mesiace pred voľbami takú pozornosť, že pritom s veľkou pravdepodobnosťou porušil zákon? A ja sa veľmi, veľmi budem zaujímať o to, ako bude vyšetrované porušovanie daňového tajomstva v tomto prípade. Bol by tu vôbec pán Matovič? Veď pán premiér Fico vzkriesil politickú mŕtvolu, vdýchol jej život a dnes ho tu máte. Vy ste si ho sem dopratali! Nie my sme ho sem dostali! Vy ste ho sem dopratali a teraz to chcete riešiť zákonom. Múdry sa učí na vlastných chybách, iní sa učia aspoň na chybách iných. Ale prečo znovu robíte tú istú chybu, že dávate zvýšenú pozornosť niečomu, čo sa má riešiť úplne iným spôsobom? Hovoríte, že týmto zákonom chcete riešiť a zvýšiť úroveň a kultúru rokovania v parlamente. Lenže úroveň a kultúra rokovania v parlamente sa nedá nastaviť zákonom. Táto úroveň závisí od ľudí, od vás, odo mňa, od každého z nás, kto tu sedí. Dámy a páni, asi poznáte Archimedov zákon. Dovoľte, aby som vám teraz predstavil Krajniakov fyzikálny zákon, ktorý znie takto: "Úroveň a kultúra rokovania parlamentu je nadľahčovaná úrovňou politikov, ktorí do tohto rokovania vstupujú. Je priamoúmerná úrovni týchto politikov." A ako platnosť každého fyzikálneho zákona je treba dokázať, tak dovoľte teraz, aby som tento svoj zákon dokázal viacerými výrokmi. Ak do parlamentu vstupuje na rokovanie minister Kažimír, ktorý je za SMER, spolu s ním debatujú napríklad poslanec Burian alebo poslanec Mihál, aká je úroveň a kultúra rokovania tohto parlamentu? Vysoká, bezproblémová. Možno to trošku naťahujú niekedy. Pre nás, ktorí sa v tejto odbornej problematike až tak nevyznáme, ale to je asi tak všetko, čo im môžme vytknúť. Ak do parlamentného rokovania vstupujú napríklad ministri pán Gajdoš za SMER, pardon, za SNS, pán Drucker za SMER alebo pán Sólymos za MOST, aká je úroveň rokovania tohto parlamentu? Vysoká, vecná, kultúrna, bezproblémová. Ak do rokovania parlamentu vstupuje ako podpredseda vedením parlamentu pán kolega Hrnčiar, aká je úroveň rokovania tohto parlamentu? Zase vysoká, zase bezproblémová. Ale čo sa stane, ak do parlamentu vstúpi a do rokovania takisto pán premiér Fico, minister Kaliňák alebo pán predseda Danko? Nedejú sa tu náhodou také isté veci, ako sme videli pred chvíľou pri vystúpení kolegu Matoviča? Nemali by sme sa zamyslieť aj nad týmto, že možno naozaj tí ľudia, ktorí sú hlavným aktérom toho rokovania, nejakým spôsobom ovplyvňujú tú atmosféru, ktorá tu je? A vymenoval som dostatok vládnych politikov a činiteľov na to, aby ste vedeli, že to nechcem robiť účelovo. Pán premiér Fico, pán minister Kaliňák a pán Danko sú ako urán, plutónium a vodík. Ak vstúpia do tejto sály, rovnako ako pán Matovič, tak tu hrozí výbuch. Alebo Výboh? Výbuch. Každopádne, ak sú dnu v rokovacej sále, úroveň rokovania, ako hovoria priatelia Rusi, "pádajet a pádajet". Tak sa pýtam, dámy a páni, ako toto chceme vyriešiť zákonom? Ja mám taký malý konštruktívny návrh. Vy skúste umravniť tých svojich, ktorých je len pár, ktorí tu robia zlú atmosféru, my skúsime ako opozícia umravniť tých svojich. A som si istý, že úroveň a kultúra rokovania tohto zákonodarného zboru sa prudko zvýši. A prestaňme sa zaoberať takýmito hlúposťami, lebo za to si nás ľudia neplatia. A teraz dovoľte, aby som prešiel k druhej časti môjho vystúpenia, kde chcem na niekoľkých príkladoch ukázať, ako absurdné riešenie je zakazovať niektoré veci zákonom. Asi sme každý videli slávnu rozprávku Pyšná princezná, kde sa tiež niektoré veci zakazovali zákonom. Napríklad v tomto kráľovstve bolo zakázané spievať, a to je vec, na ktorú ste v rokovacom poriadku zabudli. Obmedzili ste vizuálne pomôcky, hovoríte o mobiloch, hovoríte o ďalších veciach, grafoch a tak, ale spievať sa tu bude dať ďalej. Akým spôsobom, ak chcete zabrániť tomu, aby táto snemovňa nebola nútená z opozičnej strany, aby sme nepoužívali, povedal by som, neštandardné nástroje na upozornenie na niektoré vypuklé problémy, ako chcete takýmto spôsobom vyriešiť zákonom, keď neustále obmedzujete ten priestor, aby normálny, slušný človek v tejto snemovni mohol vystúpiť? Ja vám sľubujem, keďže ste na to zabudli, že akonáhle táto verzia rokovacieho poriadku prejde, tak v každom mojom vystúpení vám aspoň krátko zaspievam, samozrejme, vždy vecne a k téme, aby som neporušoval rokovací poriadok. Ďakujem vám za pozornosť. (Potlesk.)